**Slovensko vylepší viac ako 5 000 dobrovoľníkov**

**320 tímov bude pomáhať na aktivitách od Devína po Michalovce**

Bratislava, 10. júna 2021 **– Tisíce ľudí sa rozhodli, že už zajtra 11. júna využijú svoj čas na to, aby zlepšili a skrášlili Slovensko. Zapoja sa do podujatia Naše Mesto, ktoré organizuje Nadácia Pontis. Takmer 5 600 dobrovoľníkov a dobrovoľníčok pomôže dobrej veci vo viac ako 40 mestách po celom Slovensku.**

Naše Mesto je podujatie, na ktorom vymenia dobrovoľníci a dobrovoľníčky z viac ako stovky firiem svoje kancelárie za školy, nízkoprahové centrá, parky či dokonca hrady a odpracujú tento deň v prospech druhých a okolia, v ktorom žijú. Skrášľovať Slovensko budú napríklad v Bratislave, Košiciach, Žiline alebo Prešove. Do prvej pätice miest, pokiaľ ide o počet zapojených dobrovoľníkov, sa dostali i Michalovce.

*„Cieľom je celkovo zlepšovať prostredie, v ktorom školy, škôlky, neziskové organizácie či centrá voľného času pôsobia, keďže im za bežných okolností často nezostávajú financie a chýbajú ľudia,“* vysvetľuje zámer podujatia Michal Kišša, výkonný riaditeľ Nadácie Pontis.

**Zachraňujú zoo aj pamiatky**

Čo všetko sa vlastne bude diať počas Nášho Mesta? Účastníci využili možnosť zapojiť sa do viac ako 320 aktivít po celom Slovensku. Na starosti majú maľovanie plotov, opravu detských ihrísk na sídliskách, sadenie stromov alebo čistenie prírody od odpadkov a ďalšie aktivity na spríjemnenie života v mestách.

Napríklad v ZOO Bratislava sa dobrovoľníci pustia do doteraz nesprístupnenej časti areálu. Budú odstraňovať nežiaducu vegetáciu a vyčistia nepoužívanú jazdiareň, aby sa mohla zoo rozšíriť o viac druhov zvierat.

Pomoci sa dočkajú i pamiatky. Dobrovoľníci priložia ruku k dielu na jednom z našich najznámejších hradov – na Devíne aj na piatich hradoch na východe Slovenska a troch v okolí Žiliny. Ich úlohou bude úprava náučných chodníkov a príprava pre archeologický výskum. Niektorí dobrovoľníci sa zmenia na hradných nosičov a pomôžu vynášať materiál potrebný na opravu hradných múrov.

**Odpad budú loviť z kanoe**

Medzi najpopulárnejšie aktivity patrí čistenie prírody. Dobrovoľníci vyrazia do lesov, parkov, na lúky či dokonca k riekam, aby uľavili životnému prostrediu a umožnili širokej verejnosti užívať si spokojnejšiu rekreáciu v krajšom prostredí.

Na ochranu prírody je zameraných viac ako 70 aktivít, napríklad čistenie Malého Dunaja, kde budú účastníci Nášho Mesta do kanoe vyťahovať zachytené nečistoty z vody a z konárov. Iní zase pomôžu pri likvidácii nelegálnych skládok odpadu v bratislavskom Lamači alebo na Zlatých pieskoch. Vyčistia i vodné toky v Pezinku, Liptovskom Mikuláši a pri Košiciach.

Zoznam všetkých aktivít nájdete [na tomto linku](https://www.nasemesto.sk/aktivity/).

**Ruku k dielu prikladá viac ako 5 000 ľudí**

Naše Mesto je najväčšie podujatie firemného dobrovoľníctva v strednej Európe. Aktuálne sa doň zapája takmer 5 600 dobrovoľníkov zo 132 firiem a inštitúcií na rôznych miestach po Slovensku. Pomôžu tak dokopy 171 neziskovým organizáciám, nízkoprahovým centrám, ale aj školám či škôlkam zlepšiť ich fungovanie.

Tento rok oslavuje podujatie okrúhle pätnáste výročie. Pred pandémiou ochorenia COVID-19 sa na Našom Meste zúčastňovalo ročne viac ako 10-tisíc ľudí. V súčasnosti sú počty účastníkov z bezpečnostných dôvodov nižšie. *„Kladieme mimoriadny dôraz na zdravie. Obmedzili sme preto počty dobrovoľníkov, aby na jednej aktivite pracovali len ľudia z jednej firmy. Dbáme tak na to, aby sa rôzne skupiny navzájom nestretávali,“* vysvetlil CEO Nadácie Pontis Michal Kišša.

Ochota firiem pomáhať však napriek koronakríze znova rastie. *„Rodinná firma Hornbach kladie dôraz na zodpovednosť za svoje okolie, spoločnosť a životné prostredie. Čistota a vzhľad prostredia, v ktorom žijeme, nám nie sú ľahostajné. Je veľmi motivujúce vidieť, že keď sa ľudia spoja, dokážu aj malými činmi zásadne zlepšiť život celých komunít,“* povedal David Kolář, riaditeľ komunikácie a marketingu spoločnosti Hornbach, ktorá podujatie podporuje.

Nadšených ľudí s chuťou pomáhať bude možné stretnúť v 44 slovenských mestách v príznačných bielych tričkách s nápisom „Mám srdce na správnom MESTE“.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Nadácia Pontis**[***www.nadaciapontis.sk***](http://www.nadaciapontis.sk/)

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto témach sme aj experti.*

**Kontakt a doplňujúce informácie**

Kontakt a doplňujúce informácie: Zuzana Schaleková, PR manažérka, 0902 558 567, [zuzana.schalekova@nadaciapontis.sk](mailto:zuzana.schalekova@nadaciapontis.sk)